**? PREČO KOMPOSTOVAŤ ?**

Bioodpad je vo väčšine prípadov neškodná látka, ale jeho zmiešavaním s ostatnými druhmi odpadu prispieva k zvýšeniu škodlivého vplyvu **skládok a spaľovní odpadu** na životné prostredie:

* Keď sa organický odpad rozkladá na **skládke**, vytvára sa skládkový plyn, ktorého hlavnou zložkou je metán. Metán je jedným z hlavných plynov zodpovedných za celkové otepľovanie zemskej atmosféry, čo môže viesť ku katastrofickým klimatickým zmenám. Metán je tiež vysoko výbušný, čo zvyšuje jeho nebezpečnosť.
* Pokiaľ sa bioodpad dostane do **spaľovne**, stáva sa zdrojom pre tvorbu jedovatých plynov. Nemalým zaťažením pre životné prostredie a zdravie ľudí je aj pálenie bioodpadu na záhradách a v domácnostiach. Dym vznikajúci pri tomto spaľovaní obsahuje škodliviny, z ktorých niektoré majú aj rakovinotvorné účinky.

Nesprávne zaobchádzanie a likvidácia bioodpadu má negatívny dopad aj na **ekonomické zaťaženie** obcí a občanov.

Kompostovaním sa dá ušetriť v niektorých prípadoch až polovica poplatkov za odvoz a likvidáciu odpadov.

Ďalším prínosom je ušetrenie financií za nákup hnojív alebo pestovateľských substrátov, či už na zazeleňovacie práce v obci, pestovanie v záhrade alebo v domácnosti.

**Pre tieto, ale i ďalšie dôvody je v súčasnosti pre životné prostredie, zdravie a peňaženku ľudí jedným zo známych a overených spôsobov využitia bioodpadu jeho triedenie pri zdroji vzniku a nasledovné kompostovanie.**

Cieľom kompostovania je premeniť organický [odpad](http://cs.wikipedia.org/wiki/Odpad) na kvalitné hnojivo – **kompost**.

**Pri správnom použití kompostu predovšetkým :**

* zabezpečujeme rastlinám dostatok živín počas celej vegetácie v takej forme a v takom pomere, ktorý im veľmi dobre vyhovuje,
* udržujeme a vylepšujeme priaznivé vlastnosti pôdy, jej pórovitosť a predovšetkým jej schopnosť udržiavať vlahu,
* aktivizujeme biologickú činnosť v pôde tým, že zvyšujeme počet pôdnych mikroorganizmov,
* obohacujeme pôdu o [organické látky](http://cs.wikipedia.org/wiki/Organick%C3%A1_l%C3%A1tka) a [humus](http://cs.wikipedia.org/wiki/Humus).